Document ID: 32013R1003

ДЕЛЕГИРАН РЕГЛАМЕНТ (ЕС) № 1003/2013 НА КОМИСИЯТА
от 12 юли 2013 година
за допълнение на Регламент (ЕС) № 648/2012 на Европейския парламент и на Съвета по отношение на таксите, начислявани от Европейския орган за ценни книжа и пазари на регистрите на трансакции
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции (1), и по-специално член 72, параграф 3 от него,
като има предвид, че:
(1)
В член 62 от Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (2) се предвижда, че приходите на Европейския орган за ценни книжа и пазари (ЕОЦКП) се състоят както от вноските на националните публични органи и от субсидия на Съюза, така и от такси, заплащани на ЕОЦКП в случаите, определени в законодателството на Съюза.
(2)
Регистрите на трансакции следва да заплащат такса за регистрация, която отразява разходите на ЕОЦКП по обработването на заявленията за регистрация. Разходите, свързани с оценката на заявлението, са по-високи, когато даден регистър на трансакции възнамерява да покрива най-малко три класа деривати или да предлага допълнителни услуги. Следователно таксата за регистрация следва да се изчислява, като се отчитат тези два обективни критерия.
(3)
Предоставянето на допълнителни услуги и на услуги за отчитане на повече от три класа деривати също се очаква да имат пряко въздействие върху бъдещия оборот на регистъра на трансакции. Следователно за целите на начисляване на таксите за регистрация регистрите на трансакции следва да бъдат класифицирани в три различни категории на очакван общ оборот (висок, среден и нисък очакван общ оборот), за които следва да се прилагат различни регистрационни такси в зависимост от това дали регистърът възнамерява да предоставя допълнителни услуги или услуги за отчитане на повече от три класа деривати, или и двете.
(4)
Ако след регистрацията регистърът на трансакции започне да предлага допълнителни услуги или започне да извършва дейност с повече от три класа деривати, като по този начин попада в по-висока категория по отношение на очаквания общ оборот, регистърът на трансакции следва да заплати разликата между първоначално платената такса за регистрация и таксата за регистрация, съответстващи на новата категория очакван общ оборот, в която попада.
(5)
За да се избегне подаването на неоснователни молби, таксите за регистрация следва да не бъдат възстановявани, ако даден регистър на трансакции оттегли заявлението си в процеса на извършване на регистрацията или ако му бъде отказана регистрация.
(6)
С цел да се гарантира ефективното използване на бюджета на ЕОЦКП и същевременно да се намали финансовата тежест за държавите членки и Съюза, е необходимо да се въведе изискване регистрите на трансакции да покриват поне всички разходи, свързани с техния надзор. Таксите следва да се определят на такова равнище, че да се избегне значително натрупване на дефицит или излишък за дейности, свързани с регистрите на трансакции. Ако значителният дефицит или излишък стане постоянен, Комисията следва да преразгледа равнището на таксите.
(7)
С цел да се гарантира справедливото и ясно разпределение на таксите, което същевременно отразява реалните административни усилия, насочени към всеки поднадзорен субект, таксата за надзор следва да се изчислява въз основа на оборота, генериран от основните дейности на регистъра на трансакции. Таксата за надзор, начислена на регистъра на трансакции, следва да бъде пропорционална на дейността на този регистър на трансакции спрямо цялостната дейност на всички регистрирани и контролирани регистри на трансакции в рамките на дадена финансова година. Въпреки това следва да бъде определена минимална такса за надзор предвид наличието на фиксирани административни разходи за надзора на регистрите на трансакции.
(8)
Тъй като в годината на регистрация на регистъра на трансакции данните за неговата дейност ще бъдат ограничени, първоначалната годишна такса за надзор следва да се изчислява въз основа на таксата за регистрация и работата по надзора, която ЕОЦКП е извършил по отношение на регистъра на трансакции през посочената година.
(9)
Регистрите на трансакции са сравнително нови субекти, които предоставят нови регулирани финансови услуги, поради което все още не съществува надеждна мярка за техния оборот. Въпреки това, с цел да се прогнозира оборотът на регистрите на трансакции, под внимание следва да бъдат взети няколко показателя, и по-специално основните финансови приходи на регистрите на трансакции, генерирани от централизираното събиране и поддържане на данни за деривати, с изключение на всякакви приходи, произтичащи от допълнителни услуги, както и броят на сделките, отчетени за определен период, и броят на сделките, които не са приключени в края на всеки период. През първата година на функциониране на регистъра на трансакции таксата за надзор следва да съответства на работата по надзора, извършена от ЕОЦКП по отношение на регистъра на трансакции от датата на регистрация до края на годината, въз основа на таксата за регистрация, определена съгласно очакваното равнище на общия оборот.
(10)
Регистрите на трансакции, регистрирани през 2013 г., няма да започнат да предоставят услуги за отчитане преди края на 2013 г. и тяхната активност през 2013 г. вероятно ще бъде близка до нулата. По тази причина тяхната годишна такса за надзор за 2014 г. следва да бъде изчислена въз основа на приложимия за целите оборот през първата половина на 2014 г.
(11)
С оглед на началния етап на развитие на сектора на регистрите на трансакции и на възможни бъдещи тенденции методът за изчисляване на оборота на регистрите на трансакции следва при необходимост да се преразгледа. В срок от четири години от датата на влизане в сила на настоящия регламент Комисията следва да оцени уместността на предвидената в него методология за изчисляване на оборота.
(12)
Следва да бъдат предвидени и правила за таксите, които се събират от регистрите на трансакции от трети държави, които подават заявление за признаване в Съюза по силата на съответните разпоредби на Регламент (ЕС) № 648/2012, с цел да бъдат покрити разходите по признаване и годишните административни разходи по надзора. В тази връзка разходите на ЕОЦКП се определят въз основа на необходимите разходи, свързани с признаването на тези регистри на трансакции от трети държави съгласно член 77, параграф 2 от същия регламент, сключването съгласно член 75, параграф 3 от същия регламент на споразумения за сътрудничество със съответните компетентни органи на третата държава, в която е регистриран регистърът на трансакции, подаващ заявлението за признаване, и надзора на признатите регистри на трансакции. Разходите, свързани със сключването на споразумения за сътрудничество, ще бъдат поделени между признатите регистри на трансакции от една и съща трета държава.
(13)
Надзорните функции, упражнявани от ЕОЦКП по отношение на признатите регистри на трансакции от трети държави, са свързани предимно с изпълнението на споразуменията за сътрудничество, включително ефективния обмен на данни между съответните органи. Разходите за изпълнение на тези функции следва да се покриват от таксите за надзор, начислявани на признатите регистри на трансакции. Тъй като тези разходи ще бъдат много по-ниски от разходите на ЕОЦКП за упражняване на пряк надзор над регистрираните регистри на трансакции в Съюза, таксите за надзор на признатите регистри на трансакции следва да бъдат значително по-ниски от минималната такса за надзор, начислявана на регистрираните регистри на трансакции, пряко контролирани от ЕОЦКП.
(14)
С оглед на бъдещото развитие е уместно методът за изчисляване на приложимия за целта оборот, както и размерът на таксите за регистрация, признаване и надзор да се преразглеждат и при необходимост да се актуализират.
(15)
Националните компетентни органи правят разходи при изпълнение на задачи съгласно Регламент (ЕС) № 648/2012, и по-специално в резултат на делегиране на задачи в съответствие с член 74 от Регламент (ЕС) № 648/2012. Таксите, начислявани от ЕОЦКП на регистрите на трансакции, следва да покриват и тези разходи. С цел да се избегне понасянето на загуба или реализирането на печалба от компетентните органи при изпълнението на делегираните задачи или при оказване на съдействие на ЕОЦКП, ЕОЦКП следва да възстановява на националния компетентен орган само понесените от него действителен разходи.
(16)
Настоящият регламент следва да представлява правното основание за правото на ЕОЦКП да начислява такси на регистрите на трансакции. С цел ефективната и ефикасна дейност по надзора и правоприлагането да започне незабавно, регламентът следва да влезе в сила на третия ден след публикуването му,
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
Предмет
С настоящия регламент се определят правилата относно таксите, които Европейският орган за ценни книжа и пазари (ЕОЦКП) събира от регистрите на трансакции във връзка с тяхната регистрация, надзор и признаване.
Член 2
Пълно възстановяване на разходите за надзор
Таксите, които се събират от регистрите на трансакции, включват:
а)
всички разходи на ЕОЦКП, свързани с регистрацията и надзора на регистрите на трансакции в съответствие с Регламент (ЕС) № 648/2012, включително разходите, произтичащи от признаването на регистрите на трансакции;
б)
всички разходи, които трябва да бъдат възстановени на компетентните органи за дейността, която са извършили по силата на Регламент (ЕС) № 648/2012, по-специално в резултат на делегиране на задачи в съответствие с член 74 от Регламент (ЕС) № 648/2012.
Член 3
Приложим за целите оборот
1. Приложимият за целите оборот на регистъра на трансакции за определена финансова година (n) е сборът на една трета от всеки от следните елементи:
а)
получените от регистъра на трансакции приходи от основните функции по централизирано събиране и поддържане на данни за деривати, на базата на заверените отчети за предходната година (n-1), разделени на общата сума на приходите от основните функции по централизирано събиране и поддържане на данни за деривати на всички регистрирани регистри на трансакции за предходната година (n-1);
б)
броя на отчетените пред регистъра на трансакции сделки за предходната година (n-1), разделен на общия брой на сделките, отчетени пред всички регистрирани регистри на трансакции за предходната година (n-1);
в)
броя на записаните неприключили сделки към 31 декември на предходната година (n-1), разделен на общия брой на неприключили сделки към 31 декември на предходната година (n-1), записани от всички регистрирани регистри на трансакции.
Приложимият за целта оборот на даден регистър на трансакции („РТ“ във формулата по-долу), както е посочено в първа алинея, се изчислява, както следва:
2. Ако регистърът на трансакции не е извършвал дейност през цялата година (n-1), приложимият за целта оборот се изчислява по формулата, посочена в параграф 1, като за регистъра на трансакции и за всеки от елементите, посочени в параграф 1, букви а), б) и в), стойностите, изчислени за броя на месеците, през които регистърът на трансакции е извършвал дейност през година (n-1), се екстраполират за цялата година (n-1).
Член 4
Промяна на таксите
1. Таксите, начислявани на регистрите на трансакции, се определят на такова равнище, че да се избегне значителното натрупване на дефицит или излишък.
В случай на периодично повтарящ се значителен излишък или дефицит Комисията преразглежда размера на таксите.
2. Когато таксите, начислени на регистрите на трансакции в година (n), са недостатъчни, за да покрият необходимите разходи за регистрация, надзор и признаване на регистрите на трансакции, в година (n+1) ЕОЦКП повишава с необходимата сума таксите за надзор, които ще се начисляват на регистрите на трансакции, които са били регистрирани през цялата година (n) и все още са регистрирани през година (n+1).
3. В случай на дефицит промяната на таксите, описана в параграф 2, се изчислява за всеки отделен регистър на трансакции, пропорционално на неговия приложим за целта оборот през година (n).
ГЛАВА II
ТАКСИ
Член 5
Видове такси
1. Регистрите на трансакции, установени в Съюза, които подават заявление за регистрация в съответствие с член 55, параграф 1 от Регламент (ЕС) № 648/2012, заплащат следните видове такси:
а)
такса за регистрация в съответствие с член 6;
б)
годишна такса за надзор в съответствие с член 7.
2. Регистрите на трансакции, установени в трети държави, които подават заявление за признаване в съответствие с член 77, параграф 1 от Регламент (ЕС) № 648/2012, заплащат следните видове такси:
а)
такса за признаване в съответствие с член 8, параграф 1;
б)
годишна такса за надзор за признати регистри на трансакции в съответствие с член 8, параграф 2.
Член 6
Такса за регистрация
1. Таксата за регистрация, дължима от всеки регистър на трансакции, който подава заявление за регистрация, се изчислява въз основа на работата по надзора, необходима за оценяването и разглеждането на заявлението, както и на очаквания общ оборот на регистъра на трансакции, както е посочено в параграфи 2 - 6.
2. При изчисляване на таксата за регистрация се вземат под внимание следните дейности:
а)
предоставянето от регистъра на трансакции на допълнителни услуги, като потвърждаване на трансакции, съпоставяне на трансакции, обслужване при кредитни събития, услуги по потвърждаване или компресиране на портфейл;
б)
предоставянето от регистъра на трансакции на услуги по регистриране на трансакции с три или повече класове деривати.
3. За целите на параграф 2 се счита, че регистърът на трансакции предлага допълнителни услуги във всяка от следните ситуации:
а)
когато предоставя преки допълнителни услуги;
б)
когато даден субект, принадлежащ към същата група като регистъра на трансакции, предоставя непреки допълнителни услуги;
в)
когато даден субект, с когото регистърът на трансакции е сключил споразумение за сътрудничество при предоставянето на услуги в контекста на верига от услуги или на стопанска дейност, свързана със сключването на сделките или с услугите след сключването на сделките, предлага допълнителни услуги.
4. Когато регистърът на трансакции не упражнява никоя от дейностите, посочени в параграф 2, се счита, че този регистър на трансакции има очакван нисък общ оборот и заплаща такса за регистрация в размер на 45 000 EUR.
5. Когато регистърът на трансакции упражнява една от двете дейности, посочени в параграф 2, се счита, че регистърът на трансакции има очакван средно висок общ оборот и заплаща регистрационна такса в размер на 65 000 EUR.
6. Когато регистърът на трансакции упражнява двете дейности, посочени в параграф 2, се счита, че регистърът на трансакции има очакван висок общ оборот и заплаща регистрационна такса в размер на 100 000 EUR.
7. В случай на съществена промяна в предоставяните услуги, в резултат на която регистърът на трансакции дължи такса за регистрация съгласно параграфи 4, 5 и 6, по-висока от първоначално платената регистрационна такса, регистърът на трансакции заплаща разликата между първоначално платената такса за регистрация и по-високата приложима регистрационна такса, произтичаща от настъпилата съществена промяна.
Член 7
Годишна такса за надзор, начислявана на регистрираните регистри на трансакции
1. Регистрираният регистър на трансакции заплаща годишна такса за надзор.
2. Пълният размер на годишната такса за надзор за дадена финансова година (n) се изчислява, както следва:
а)
основата за изчисляване на пълния размер на годишната такса за надзор за дадена финансова година (n) е равна на разчетените разходи по надзора на регистрите на трансакции, включени в бюджета на ЕОЦКП за съответната година, съставен и одобрен в съответствие с член 63 от Регламент (ЕС) № 1095/2010;
б)
пълният размер на годишната такса за надзор за дадена финансова година (n) се изчислява чрез приспадане на следните елементи от разчетените разходи, посочени в буква а):
i)
пълния размер на таксите за регистрация, платени от регистрите на трансакции съгласно член 6 в рамките на дадена финансова година (n), и размера на допълнителните такси за регистрация, платени през дадена финансова година (n) от вече регистрираните регистри на трансакции вследствие на настъпването на съществена промяна в регистрацията, както е посочено в член 6, параграф 7;
ii)
пълния размер на таксите по признаване, платени от регистрите на трансакции от трети държави през дадена финансова година (n), в съответствие с член 8;
iii)
първоначалната такса за надзор, която се заплаща от регистрите на трансакции в рамките на дадена финансова година (n) съгласно параграф 4;
в)
регистрираният регистър на трансакции заплаща годишна такса за надзор, размерът на която се определя по следния начин: изчисленият съгласно буква б) пълен размер на годишната такса за надзор се разделя между всички регистрирани през година n-1 регистри на трансакции, пропорционално на съотношението на приложимия за целта оборот на регистъра на трансакции към общия приложим за целта оборот на всички регистрирани регистри на трансакции, изчислен в съответствие с член 3, параграф 1, като сумата се коригира съгласно разпоредбите на член 4, параграфи 2 и 3.
3. В никакъв случай годишната такса за надзор, дължима от регистъра на трансакции, не е по-малка от 30 000 EUR.
4. Чрез дерогация от параграфи 2 и 3 в годината на регистрацията си регистрираният регистър на трансакции заплаща първоначална такса за надзор, равна на по-ниската стойност от следните:
а)
таксата за регистрация, дължима в съответствие с член 6;
б)
таксата за регистрация, дължима в съответствие с член 6, умножена по съотношението между работните дни от датата на регистрация до края на годината и 60 работни дни.
Изчислението се прави, както следва:
Член 8
Такса за признаване на регистри на трансакции от трети държави
1. Регистърът на трансакции, който подава заявление за признаване, заплаща такса за заявлението, изчислена като сбор от следните:
а)
20 000 EUR;
б)
сумата, получена от разделянето на 35 000 EUR на общия брой регистри на трансакции от една и съща трета държава, които са признати от ЕОЦКП или са подали заявление за признаване, но все още не са били признати.
2. Регистърът на трансакции, който е признат в съответствие с член 77, параграф 1 от Регламент (ЕС) № 648/2012, заплаща годишна такса за надзор в размер на 5 000 EUR.
ГЛАВА III
УСЛОВИЯ ЗА ИЗВЪРШВАНЕ И ВЪЗСТАНОВЯВАНЕ НА ПЛАЩАНЕ
Член 9
Общи условия за извършването на плащане
1. Всички такси се плащат в евро. Те се заплащат, както е посочено в членове 10, 11 и 12.
2. Върху просрочените плащания се начислява дневна санкция в размер на 0,1 % от дължимата сума.
Член 10
Плащане на таксите за регистрация
1. Таксата за регистрация, посочена в член 6, се заплаща в пълен размер в момента, в който регистърът на трансакции подава заявление за регистрация.
2. Таксата за регистрация не се възстановява, ако регистърът на трансакции оттегли своето заявление за регистрация, преди ЕОЦКП да е приел обосновано решение за регистриране или за отказ на регистрация, или при отказ на регистрация.
Член 11
Плащане на годишните такси за надзор
1. Посочената в член 7 годишна такса за надзор за дадена финансова година се изплаща на две вноски.
Първата вноска е дължима на 28 февруари на съответната година и възлиза на две трети от разчетената годишна такса за надзор. Ако все още липсват данни за приложимия за целта оборот, изчислен съгласно член 3, изчисляването на оборота се извършва въз основа на данните за последния приложим за целта оборот, изчислен съгласно член 3.
Втората вноска е дължима на 31 август. Размерът ѝ е равен на годишната такса за надзор, изчислена съгласно член 7, намалена с размера на първата вноска.
2. ЕОЦКП изпраща на регистрите на трансакции искане за плащане на вноските най-малко 30 дни преди съответната дата на плащане.
Член 12
Плащане на таксите за признаване
1. Таксата за признаване, посочена в член 8, параграф 1, се заплаща в пълен размер в момента, в който регистърът на трансакции подава заявление за признаване. Тя не се възстановява.
2. При всяко ново заявление за признаване на регистър на трансакции от трета държава ЕОЦКП преизчислява сумата, посочена в член 8, параграф 1, буква б).
ЕОЦКП възстановява поравно между вече признатите регистри на трансакции от една и съща трета държава разликата между сумата, начислена съгласно член 8, параграф 1, буква б), и сумата, получена след преизчислението. Тази разлика се възстановява или чрез директно плащане, или чрез намаляване на таксите, дължими следващата година.
3. Годишната такса за надзор за признат регистър на трансакции е дължима до края на февруари на всяка финансова година. Най-малко 30 дни преди тази дата ЕОЦКП изпраща на признатия регистър на трансакции искане за плащане.
Член 13
Възстановяване на разходите на компетентните органи
1. Единствено ЕОЦКП начислява такси на регистрите на трансакции за тяхната регистрация, надзор и признаване.
2. ЕОЦКП възстановява на компетентния орган действителните разходи по изпълнение на задачите съгласно Регламент (ЕС) № 648/2012, и по-специално в резултат на делегиране на задачи в съответствие с член 74 от Регламент (ЕС) № 648/2012.
ГЛАВА IV
ПРЕХОДНИ И ЗАКЛЮЧИТЕЛНИ РАЗПОРЕДБИ
Член 14
Такси, дължими през 2013 г.
1. Регистрите на трансакции, които подават заявление за регистрация през 2013 г., плащат посочената в член 6 такса за регистрация в пълен размер 30 дни след влизането в сила на настоящия регламент или на датата на подаване на заявлението за регистрация, която от двете дати е по-късна.
2. Регистрите на трансакции, регистрирани през 2013 г., плащат за 2013 г. първоначална годишна такса за надзор, изчислена в съответствие с член 7, параграф 4, 60 дни след влизането в сила на настоящия регламент или 30 дни след приемането на решението за регистрация, която от двете дати е по-късна.
3. Регистрите на трансакции от трети държави, които подават заявление за признаване през 2013 г., плащат посочената в член 8, параграф 1 такса за признаване в пълен размер 30 дни след влизането в сила на настоящия регламент или на датата на подаване на заявлението, която от двете дати е по-късна.
4. Регистрите на трансакции от трети държави, признати през 2013 г., заплащат за 2013 г. изчислената в съответствие с член 8, параграф 3 годишна такса за надзор в пълен размер 60 дни след влизането в сила на настоящия регламент или 30 дни след приемането на решението относно признаването им, която от двете дати е по-късна.
Член 15
Годишна такса за надзор за 2014 г. за регистрите на трансакции, регистрирани през 2013 г.
1. Регистрите на трансакции, регистрирани през 2013 г., плащат годишна такса за надзор за 2014 г., изчислена в съответствие с член 7 въз основа на техния приложим за целите оборот за периода от 1 януари 2014 г. до 30 юни 2014 г., както е определено в параграф 2 от настоящия член.
2. За целите на изчисляването съгласно член 7 на таксите за надзор за 2014 г. за регистрите на трансакции, регистрирани през 2013 г., приложимият оборот на регистъра на трансакции е сборът от една трета от всеки от следните елементи:
а)
получените от регистъра на трансакции приходи от основните функции по централизирано събиране и поддържане на данни за деривати за периода от 1 януари 2014 г. до 30 юни 2014 г., разделени на общата сума на приходите от основните функции по централизирано събиране и поддържане на данни за деривати на всички регистрирани регистри на трансакции за периода от 1 януари 2014 г. до 30 юни 2014 г.;
б)
броя на сделките, отчетени пред регистъра на трансакции за периода от 1 януари 2014 г. до 30 юни 2014 г., разделен на общия брой на сделките, отчетени пред всички регистрирани регистри на трансакции за периода от 1 януари 2014 г. до 30 юни 2014 г.;
в)
броя на записаните неприключили сделки на 30 юни 2014 г., разделен на общия брой на записаните неприключили сделки на 30 юни 2014 г. за всички регистрирани регистри на трансакции.
3. Годишната такса за надзор за 2014 г. за регистрите на трансакции, регистрирани през 2013 г., се изплаща на две вноски.
Първата вноска е дължима на 28 февруари 2014 г. и съответства на платената от регистъра на трансакции през 2013 г. такса за регистрация в съответствие с член 6.
Втората вноска е дължима на 31 август. Размерът ѝ е равен на годишната такса за надзор, изчислена съгласно параграфи 1 и 2, намален с размера на първата вноска.
Когато сумата, платена от регистъра на трансакции при първата вноска, е по-висока от годишната такса за надзор, изчислена съгласно параграфи 1 и 2, ЕОЦКП възстановява на регистъра на трансакции разликата между сумата, платена с първата вноска, и годишната такса за надзор, изчислена съгласно параграфи 1 и 2.
4. ЕОЦКП изпраща исканията за плащане на вноските от годишната такса за надзор за 2014 г. на регистрите на трансакции, регистрирани през 2013 г., най-малко 30 дни преди датата на плащането.
5. Когато заверените отчети за 2014 г. бъдат готови, регистрите на трансакции, регистрирани през 2013 г., докладват на ЕОЦКП всяка промяна в показателите, посочени в параграф 2, буква а), б) или в) и използвани за изчисляване на приложимия за целта оборот съгласно параграф 2, произтичаща от разликата между окончателните данни и предварителните данни, използвани за изчислението.
Регистрите на трансакции заплащат разликата между действително платената годишна такса за надзор за 2014 г. и годишната такса за надзор за 2014 г., дължима в резултат на промяна на показателите, посочени в параграф 2, буква а), б) или в) и използвани за изчисляване на приложимия за целта оборот в съответствие с параграф 2.
Най-малко 30 дни преди съответната дата на плащане ЕОЦКП изпраща искане за допълнително плащане, което трябва да бъде направено от регистъра на трансакции в резултат на промяната в някой от показателите, посочени в параграф 2, буква а), б) или в) и използвани за изчисляване на приложимия за целта оборот съгласно параграф 2.
Член 16
Влизане в сила
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 12 юли 2013 година.

Labels: 2
15
4